Tereza, Bennie oorstelp oor hul seun | Netwerk24
Tereza, Bennie oorstelp oor hul seun
Deur Marietjie Gericke 27 Julie 2016 23:20
Nog 'n troufoto van die voormalige Mev. Suid-Afrika van 1999, Tereza Troskie-Herbst en Bennie Herbst op hul troudag in Bloemfontein in 2014. Foto: Francois Heydenrych
Tereza Troskie-Herbst (47), Mev. Suid-Afrika van 1999, en haar man, Bennie Herbst (36), het Dinsdag die ouers van 'n seun, Jayden Ben, geword. Hy is om 11:03 in die Mediclinic Welkom met 'n keisersnee in die wêreld gebring.
'n Surrogaatma, Jaenne-Marie Coetzer (32) van Odendaalsrus, het die baba gedra.
Volgens boodskappe van familie en vriende op Facebook gaan dit baie goed met Coetzer, asook met Tereza en Bennie.
Die ouerpaar is volgens vriende oorstelp van vreugde.
Dié voormalige skoonheidskoningin se baba is verwek met die hulp van onder meer een van 14 eierselle wat van haar geoes is voordat haar baar­moeder in 2014 weens 'n kanker verwyder moes word, het Huisgenoot, sustertydskrif van Volksblad, vroeër berig.
Tereza en Bennie word sedert Dinsdag oorval met gelukwense op albei se Facebook-blaaie.
Val Tower-Gutter het geskryf: "So bly om te sien dat Jayden aangekom het en dat hy 'n pragtige seuntjie is, al 3,6 kg van hom."
Marelize Lubbe Joubert het Dinsdag vir Jaenne-Marie Coetzer op Facebook geskryf: "So dankbaar jy en Jayden Ben is OK."
Herrie Coetzer, broer van die surrogaatma, het ook op Facebook geskryf: "Baie geluk en dankie Here als het goed afgeloop, nou kan jou lewe aangaan, Sus."
Isabel Prinsloo het aan Coetzer op Facebook geskryf: "Baie bly als het goed gegaan. Jy is waarlik een van die dapperste vroue wat ek ken. Mooiste hart om vir ander wat nie kinders kon hê nie, die groot geskenk te kon gee. Alle eer aan ons God."
Tereza het nog 'n seun, Jamie (17), uit haar huwelik met die rolprent- en eiendomsmagnaat Boet Troskie. Die Troskies is in Mei 2002 geskei.
Die Herbst-egpaar is in 2014 by Tuscan Rose in Bloemfontein getroud.
Bennie was vroeër Tereza se fiksheidsinstrukteur. Bennie het by navraag gesê eksklusiewe regte vir die storie en foto's van die seun is aan Huisgenoot gegee.